Bfn-swemmer laat nasionale rekord spat | Netwerk24
Bfn-swemmer laat nasionale rekord spat
Johann van Heerden (links) en Gawie Nortjé oefen gereeld in die Universiteit van die Vrystaat se swembad. Foto: Lientjie Mentz
Bloemfonteinse swemmers het uitgeblink op die Suid-Afrikaanse swemkampioenskapsbyeenkoms wat van 23 tot 28 April in Port Elizabeth plaasgevind het.
Gawie Nortjé (16) van die Bloemfontein Otters-klub het ’n nuwe nasionale rekord in die 100 m-vryslag in ’n tyd van 50.81 opgestel. Verder het hy ook ’n goue medalje in die 50 m-vryslag behaal, en daarmee ’n o.16-rekord verbeter en gekwalifiseer om aan die Junior Olimpiese Spele deel te neem.
In die S10-afdeling vir multi-gestremdhede het Johann van Heerden uitgeblink met goue medaljes in die 50 m- en 100 m-borsslag. Hy het ook silwer in die 100 m-vlinderslag en 200 m- individuele wisselslag behaal, en brons in die 100 m-vryslag, 50 m-vlinderslag en 50 m-vryslag.
Sulinke van der Berg (16) van die Super Seals-klub het in die jeugafdeling ’n silwermedalje in die 400 m- individuele wisselslag behaal, en brons in die 200 m- individuele wisselslag, 200 m-vryslag en 200 m-rugslag.
Tailyn Seyffert (15) van die Bloemfontein Otters-klub het in die elite jeugafdeling ’n bronsmedalje in die 200 m-borsslag behaal.
Die 13-jarige Luchelle Oosthuizen van dieselfde klub het in die jeugafdeling ’n silwermedalje in die 200 m-vlinderslag behaal.
Johann, ’n student aan die Universiteit van die Vrystaat, mik om vir die 2020 Paralimpiese Spele te kwalifiseer. Hy het reeds vir die 2018 Pan Pacific Para Swimming-kampioenskapsbyeenkoms gekwalifiseer wat van 9 tot 13 Augustus in Australië aangebied word.
Die spanne vir die Junior Olimpiese Spele en die Pan Pacific-kampioenskap moet nog aangekondig word.